**LĒMUMS**

Liepājā

|  |  |
| --- | --- |
| 2023. gada 23. martā | Nr.76/3  (prot. Nr.3, 16.§) |

Par īpaša statusa noteikšanu

kapsētas daļai

Liepājas valstspilsētas pašvaldībā 2022. gada 13. jūnijā saņemts [..] (turpmāk – iesniedzēja) iesniegums (reģistrēts dokumentu vadības sistēmā ar Nr.2766/2.1.5). Iesniegumā izteikts lūgums pēc viņas nāves urnu ar mirstīgajām atliekām apbedīt Liepājas pilsētas Līvas kapsētas lielās kapličas kriptās.

Līvas kapsētas kapliču pēc arhitekta Maksa Paula Berči projekta ir būvējis iesniedzējas vecvectēvs būvuzņēmējs Johans Vilhelms Rīge (1838–1894). Būvuzņēmējs vēlējies Liepājai atstāt piemiņu par sevi, tādēļ kapliča bija paredzēta vispārējai lietošanai, bet tā vienlaikus bija iecerēta arī kā ģimenes apbedījumu vieta. Kapličas būvniecība pabeigta 1894. gadā un tās pagrabstāvā atrodas Rīges dzimtas kapenes, kurās ir apbedīts Johans Vilhelms Rīge un citi dzimtas piederīgie.

Iesniedzēja ir iesniegusi dokumentus, kas apliecina viņas radniecību ar Rīges dzimtu. Atbilstoši Liepājas pilsētas domes 2015. gada 10. decembra saistošo noteikumu Nr.23 “Liepājas pilsētas pašvaldības kapsētu darbības un uzturēšanas saistošie noteikumi” (turpmāk – saistošie noteikumi) 3. punktam pašvaldības kapsētas ir paredzētas mirušo, kuru pēdējā dzīvesvieta ir bijusi Liepājas pilsētas administratīvajā teritorijā, apbedīšanai. Saskaņā ar saistošo noteikumu 17. punktu slēgtā kapsētā var apbedīt mirušos, kuriem dzīves laikā ir bijuši sevišķi nopelni Latvijas valsts vai Liepājas pilsētas labā.

Kā izriet no Satversmes tiesas 2019. gada 5. marta sprieduma lietā Nr.2018-08-03 paustajām atziņām, demokrātiskai tiesiskai valstij ir pienākums, regulējot ar miruša cilvēka apbedīšanu saistītus jautājumus, aizsargāt cilvēka cieņu arī pēc viņa nāves. Satversmes tiesa uzsvērusi miruša cilvēka cieņas konstitucionālo ietvaru, norādot, ka cilvēka cieņa kā konstitucionāla vērtība raksturo cilvēku, kā augstāko demokrātiskas tiesiskas valsts vērtību. Tā ir jāaizsargā gan attiecībās starp valsti un cilvēku, gan cilvēku savstarpējās attiecībās, gan arī pēc cilvēka nāves, proti, arī pēc cilvēka nāves pret viņa ķermeni ir jāizturas ar cieņu. Respektējama ir cilvēka dzīves laikā izteiktā griba tikt apbedītam noteiktā veidā.

Ņemot vērā to, ka iesniedzējas lūgums balstīts vēsturiskos faktos ar mērķi saglabāt dzimtas piemiņu, dzimtai piederīgie ir apbedīti Līvas kapsētā, kā arī, novērtējot Johana Vilhelma Rīges dzimtas ieguldījumu, atstāto kultūrvēsturisko mantojumu un veiktos ieguldījumus Liepājas pilsētas un sabiedrības labā, pašvaldības ieskatā, lai nodrošinātu Johana Vilhelma Rīges dzimtas cieņpilnu apbedīšanu, kultūrvēsturiskā un arhitekturālā mantojuma saglabāšanu, Līvas kapsētas lielās kapličas pagrabstāva kriptām būtu nosakāms īpašs statuss.

Atbilstoši saistošo noteikumu 5.2. apakšpunktam ar pašvaldības domes lēmumu kapsētas daļai vai sektoram var noteikt īpašu statusu.

Ievērojot iepriekš minēto, pamatojoties uz Pašvaldību likuma 10. panta pirmās daļas pirmo teikumu, Liepājas pilsētas domes 2015. gada 10. decembra saistošo noteikumu Nr.23 “Liepājas pilsētas pašvaldības kapsētu darbības un uzturēšanas saistošie noteikumi” 5.2. apakšpunktu un izskatot Liepājas valstspilsētas pašvaldības domes pastāvīgās Pilsētas attīstības komitejas 2023. gada 16. marta lēmumu (sēdes protokols Nr.3), Liepājas valstspilsētas pašvaldības dome **nolemj:**

1. Noteikt Liepājas pilsētas Līvas kapsētas lielās kapličas pagrabstāva kriptām Cenkones ielā 18/20, Liepājā īpašu statusu – Johana Vilhelma Rīges dzimtas apbedījumu vieta.

2. Liepājas pilsētas pašvaldības iestādei “Liepājas kapsētu pārvalde” veikt visas nepieciešamās administratīvās un procesuālās darbības iesnieguma izskatīšanai pēc būtības.

3. Liepājas valstspilsētas pašvaldības izpilddirektoram kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Iesniedzējai, Liepājas kapsētu pārvaldei, Izpilddirektora birojam | |